
A megértés útjai Oravecz Imre Máshogy mindenki más című kötetében

Kulcsszavak: Oravecz; gyerekvers; megértés; nyelvkritika
Oravecz Imre mindeddig egyetlen gyerekirodalmi kötete, a Máshogy mindenki más két kiadást ért meg, 1979-ben és 2016-ban. Műfajában tulajdonképpen az első hazai gondolati-filozofikus gyerekvers-kötet, méltatlanul hallgatag recepciótörténettel. A dolgozat a második kiadás szövegeinek és a hozzá tartozó illusztrációknak szoros elemzését tűzte ki célul, a megértés útjainak feltárása érdekében, különösen a nyelv, a viszonyok, a test, a látás és az evés pillérei mentén. A vizsgált kötet szövegeit végigkíséri az otthonosság és a kívüliség folyamatos egymásnak feszülése. A gyermekhangú lírai én, Niki számára a nyelvi konvenciók szándékoltan vagy önhibáján kívül történő áthágása, a kívüliség felé nyitás elkerülhetetlenül az elidegenedéshez vezet, a családtól való lehatároltság érzése kíséri végig a kötetet. Azonban éppen a konvenciók lebontása, az otthonosság felhasadása vezet el a mélyebb megértéshez.



